recursal/SuperWikiNEXT-32B huggingface dataset:
'n Reuse-spatlo
'n Middelslag-spatlo
**Spatlo** (ook gespel **sphatlo** en **spathlo**) is 'n Suid-Afrikaanse straatkos wat gewild is in al die provinsies van Suid-Afrika, veral Gauteng. Dit staan ook bekend as 'n *"kota"* of "skhambane".

Die spatlo word gemaak van 'n uitgeholde kwartbrood en gevul met 'n verskeidenheid bestanddele, dikwels aartappel slaptjips, russian, eier, vleispatty, kaas, polonie en atchar. Die naam *kota*, wat in gebiede soos Soweto en Johannesburg gebruik word, is afgelei van die Engelse woord *quarter*, wat verwys na die grootte van die brood wat gebruik word. Die naam sphatlo word in die Pretoriase townships Soshanguve, Atteridgeville en Mamelodi gebruik.

Spaza-winkels verkoop gewilde straatkos, insluitend die spatlo. Spaza-winkels is die ruggraat van township-ekonomie.

Spaza-winkels wat hierdie gewilde straatkos verkoop, stel gewoonlik 'n minimumprys van R15 wat wissel tot meer as R120, afhangende van die grootte en bestanddele. Verbruikers hiervan is grootliks skoliere en lae-inkomste individue, want dit is die goedkoopste alternatief vir hamburgers. Hierdie ete is gewoonlik beskikbaar in alle areas regoor die land, en selde nie. Sphatlo word in Suid-Afrika as 'n stapelvoedsel gemorskos beskou wat goed pas saam met 'n koeldrank, gewoonlik 'n Coke.

| * l
* b
* w
Suid-Afrikaanse kookkuns |
| --- |
| Soutgeregte | 
* Bobotie
* Boerewors
* Bokkoms
* Bunny chow
* Dikgobe
* Frikkadel
* Gatsby
* Hoenderpote
* Isidudu
* Marôg
* Noesj
* Mieliebrood
* Mieliepap
* Poetoepap
* Potbrood
* Potjiekos
* Skilpadjies
* Sosatie
* Spatlo
* Stampmielies
* Tamatiebredie
* Vetkoek
* Waterblommetjiebredie

 |
| Peuselhappies en speserye | 
* Aapkliersous
* Biltong
* Blatjang
* Chakalaka
* Droëwors
* Konfyt

 |
| Gebak en nageregte | 
* Beskuit
* Hertzoggie
* Jan Smuts-koekies
* Koeksisters
* Koesister
* Malvapoeding
* Melktert
* Mosbolletjies
* Tameletjie
* Ystervarkie

 |
| Drankies | 
* Amarula
* Maas
* Boeber
* Magou
* Rooibos
* Springbokkie
* Umqombothi

 |
**Wonderfonteinspruit** is 'n klein rivier op die Hoëveld.

Die rivier se opvanggebied is op die plato van die binneland van Suid-Afrika geleë en beslaan 'n oppervlakte van sowat 1600 km2. Die hoogte bo seevlak wissel van 1 700 m in die ooste tot 1 400 m in die weste. Die potensiële evapotranspirasie oorskry die gemiddelde jaarlikse reënval van 550–750 mm/jaar met 'n faktor van twee, wat die klimaat halfdroog maak, met dorheid wat na die weste toeneem. Meer as 90% van die reën val tussen Oktober en April (somer), hoofsaaklik tydens intense donderstorms. Die rivier ontstaan ​​net suid van die kontinentale skeiding, naby Randfontein en vloei sowat 100 km weswaarts voordat dit by die Mooirivier aansluit. Die stroom loop vir meer as 80% van sy totale lengte deur groot uitlopers van dolomitiese karst onder die rivierbedding. As gevolg van 'n opeenvolging van karstbronne wat in die rivier stroom hou die vloei stand ten spyte van die uitgesproke seisoenaliteit van die reënval. Gemeenskappe wat stroomaf geleë is, soos Potchefstroom, ontvang 'n aansienlike deel van die huidige watervoorsiening daarvan.

In sy opvanggebied vind heelwat mynbou plaas, veral van goud en die rivier ontvang hoë besoedelingslaste van huishoudelike afvalwater, landbou se afloopwater en stedelike en informele nedersettings. Die rivier is besoedel met kobalt, arseen, chroom, nikkel en uraan en ook sy pH is in wanbalans. Die relatiewe oorvloed van *Proteobacteria, Bacteroidetes en Actinobacteria* is hoër by die stroomop terreine, terwyl *Acidobacteria, Cyanobacteria, Firmicutes en Verrucomicrobia* verder stroomaf prominent is. Boonop is stroomop-terreine ryk aan genera wat patogenies en/of potensieel patogenies vir mense is.
Die **gepoogde 2004 staatsgreep in die Ekwatoriaal-Guinee** (ook bekend as die **Wonga-staatsgreep**), het nie daarin geslaag om president Teodoro Obiang Nguema Mbasogo te vervang met die uitgewekene opposisie-politikus Severo Moto nie. Die huursoldate wie georganiseer is deur hoofsaaklik Britse finansiers is op 7 Maart 2004 in Zimbabwe gearresteer voordat hulle die staatggreep kon uitvoer. Aanklaers het beweer dat Moto as die nuwe president aangestel sou word in ruil vir voorkeurregte aan maatskappye wat by die staatsgreep betrokke was. Die voorval het internasionale media-aandag ontvang ná die berigte betrokkenheid van Sir Mark Thatcher in die befondsing van die staatsgreep waarvoor hy skuldig bevind en in Suid-Afrika beboet is.

Opsomming
---------

Nigel Morgan, 'n Britse en Suid-Afrikaanse veiligheidskonsultant en voormalige offisier van die Britse leër met noue bande met Suid-Afrika se intelligensiedienste gehad het, het die poging tot staatsgreep teen die regering van Ekwatoriaal-Guinee blootgelê. Op 7 Maart 2004 het die Zimbabwiese polisie by Harare-lughawe op 'n vliegtuig beslaggelê wat van Suid-Afrika ingevlieg het. Die beweerde kapingleier, Simon Mann, 'n voormalige Special Air Service (SAS) offisier is in hegtenis geneem met sy twee kollegas naby die aanloopbaan terwyl hulle gewag het dat wapens op 'n Boeing 727 (N4610) gelaai moes word. Voorts is ook drie bemanningslede en 64 voormalige soldate gewerf in Suid-Afrika, gearresteer. Die meerderheid van diegene was na bewering die huursoldate wat beplan om die staatsgreep uit te voer, en was oud-lede van 32-Bataljon, 'n spesiale magte-eenheid wat vir die Suid-Afrikaanse apartheidsregering geveg het.

Op 9 Maart 2004 is Nick du Toit en 14 ander Suid-Afrikaanse en Angolese mans in Ekwatoriaal-Guinee in hegtenis geneem omdat hulle vermoedelik die voorspan van die staatsgreep poging was.

Die bemarkingsbestuurder van Zimbabwe Defence Industries, Hope Mutize, het in die hof gesê Simon Mann het hom in Februarie 2004 'n deposito van $ 180 000 (£ 100 000) betaal en Mann indirek gekoppel aan die beweerde sameswering deur te sê hy is vergesel deur 'n Suid-Afrikaner, Nick du Toit, die leier van die 14 mans wat in Ekwatoriaal-Guinee gearresteer is. Hul wapenrekwisisie het 20 masjiengewere ingesluit, 61 AK-47 aanvalgewere, 150 handgranate, 10 RPG-7 vuurpylgranaat-lanseerders (en 100 RPG-projektiele) en 75 000 rondes ammunisie. Mann het gesê hy wou die gewere, mortiere en ammunisie bekom om diamantmyne in onstabielle dele van die Demokratiese Republiek van die Kongo te bewaak.

Daar is beweer dat diegene wie in hegtenis geneem in Zimbabwe, 'n tussenstop in Harare gemaak het om wapens te koop en na verwagting deel te neem met 'n span in Ekwatoriaal-Guinee om president Obiang omver te werp. Nick du Toit, die leier van die groep wat in Ekwatoriaal-Guinee gearresteer is, het tydens sy verhoor in Ekwatoriaal-Guinee gesê hy is deur Simon Mann gewerf en hy het gehelp met die werwing van huursoldate, die aankoop van wapens en logistiek. Hy sê hy het vertel dat hulle gaan poog om 'n verbanne opposisie politikus, Severo Moto, as die nuwe president te plaas.
Koperelektroplateringmasjien vir gelaagde gedrukte stroombane
**Elektroplatering** is 'n proses wat gebruik maak van elektriese stroom om opgeloste metaalkatione te reduseer sodat hulle in 'n dun metaallagie op 'n elektrode neergelê word. Die term word ook gebruik vir elektriese oksidasie van anione op 'n stewige substraat, soos in die vorming van silwerchloried op silwerdraad om silwer/silwerchloried elektrodes te maak. Die elektroplatering word hoofsaaklik gebruik om die oppervlakeienskappe van 'n voorwerp te verander (bv. wrywing en slytasieweerstand, korrosiebeskerming, smering, estetiese eienskappe, ens.), maar kan ook gebruik word om dikte op ondermaatse dele op te bou, of voorwerpe deur elektrovorming te vorm.

Die proses wat gebruik word in elektroplatering word **elektrodeponering** genoem. Dit is die omgekeerd van 'n galvaniese sel. Die deel wat oorgetrek moet word, is die katode van die kring. In een tegniek, is die anode gemaak van die metaal wat oorgetrek word. Albei komponente word gedompel in 'n oplossing (genoem 'n elektroliet) wat een of meer opgeloste metaalsoute sowel as ander ione bevat wat die vloei van elektrisiteit toelaat. 'n Kragbron lewer 'n direkte stroom na die anode, oksideer die metaalatome wat dit behels en wat hulle toelaat om op te los in die oplossing. By die katode, die opgeloste metaal ione in die elektroliet oplossing is verminder by die koppelvlak tussen die oplossing en die katode, soos dat hulle neerlê op die katode. Die tempo waarteen die anode ontbind is gelyk aan die tempo waarteen die katode oorgetrek word, vis-a-vis die stroom deur die stroombaan. Op hierdie wyse, word die ione in die elektrolietbad voortdurend aangevul deur die anode.

Proses
------

Die elektroplatering van metaal (Me) met koper in 'n bad van kopersulfaat.
Die katione assosieer met die anione in die oplossing. Hierdie katione word deur die elektrone wat deur die katode gelewer word, gereduseer tot die metaal met oksidasietoestand nul. Byvoorbeeld, vir koperplate in 'n swawelsuuroplossing, word koper by die anode geoksideer na Cu2+ deur die verlies van twee elektrone, wat aan die anode afgegee word.

{\displaystyle Cu\to Cu^{2+}+2e^{-}}
Die Cu2+-ione vorm saam met die anioon SO2−4 in die vloeistof 'n oplossing van kopersulfaat. By die katode vind die teenoorgestelde proses plaas. Daar word die Cu2+ gereduseer tot kopermetaal deur die verkryging van twee elektrone van die katode. Die gevolg is die effektiewe oordrag van koper van die anodebron na 'n plaat wat die katode bedek.

Elektroplatering word meer algemeen by enkelmetaalelemente toegepas, en nie by legerings (allooie) nie.

Bronne
------

* Dufour, Jim (2006). *An Introduction to Metallurgy* (5de uitg.). Cameron.
Convair 340 'ZS-BRV', destyds deur Rovos Air besit
Die **Convair 340-ongeluk in Pretoria** verwys na die ongeluk van 10 Julie 2018 van die Convair 340 wat deur die Nederlandse lugvaartmuseum Aviodrome besit word. Dit het gebeur tydens 'n toetsvlug in Pretoria, Suid-Afrika. Die vliegtuig het 'n enjinfaling opgedoen na dit opgestyg het, en in 'n fabriek in die noorde van Pretoria vasgevlieg toe die bemanning probeer het om na die Wonderboomlughawe terug te keer.

Vliegtuig
---------

Die vliegtuig, 'n Convair 340- registrasie ZS-BRV, is oorspronklik in 1954 as 'n C-131D aan die Amerikaanse Lugmag (USAF) afgelewer. Dit is in 1987 deur die USAF uit hul vloot onttrek en is vir vyf jaar gestoor voordat dit vir burgerlugvaart hergebruik is.

Die vliegtuig is uiteindelik deur Rovos Air (die lugvaartafdeling van die Suid-Afrikaanse spoorweë Rovos Rail) verkry. Dié maatskappy het in 2001 begin met luukse safarireise in Suid-Afrika per vliegtuig. Die vliegtuig is in 2009 afgelê en het eers in Mei 2018 weer gevlieg, toe Rovos Air dit aan die Nederlandse lugvaartmuseum Aviodrome geskenk het. Die vliegtuig is gerestoureer en geverf in die kleure van Martin's Air Charter, wat Convairs in die lug in die 1950's gehad het (Martin's Air Charter het later sy naam na Martinair verander). Dit was deel van die plan om die vliegtuig na Nederland te vlieg; die vlug was geskeduleer vir 12 Julie 2018.

Ongeluk
-------

Ter voorbereiding vir die vlug na Nederland is 'n toetsvlug onderneem. Kort ná opstyg het rook uit die linkerenjin gekom. Beelde in die vliegtuig wys die linkerenjin het begin vibreer en vlamme het uit die uitlaat gekom. Die vlieëniers het dadelik terug gekeer na die Wonderboom-lughawe, maar kon nie die lughawe haal nie. Die vliegtuig het ongeveer 2 km vanaf die lughawe in 'n fabriek neergestort, so halfvyf die middag plaaslike tyd. Die vlugingenieur en een persoon op die grond is dood.

Passasiers en bemanning
-----------------------

Die vliegtuig het 16 passasiers aan boord gehad en 'n bemanning van 3: twee Qantas-vlieëniers en 'n vlugingenieur. Die twee vlieëniers was Australiërs; die kaptein was 'n vlieënier en instrukteur vir die lugredery. Die medevlieënier was 'n afgetrede Airbus A380-kaptein. Albei mans was lede van Australië se *Historical Aviation Restoration Society* (HARS) en het voorheen in 2016 'n Rovos Air Convair na HARS se tuisbasis by die Illawarra-streeklughawe, suid van Sydney, gevlieg. Albei het meer as 30 jaar se vliegervaring in verskeie soorte vliegtuie gehad.
**Petrus Ferdinand Hennenman** (Amsterdam, Nederland, 15 Julie 1844 – distrik Kroonstad, Suid-Afrika, 11 Januarie 1932) was ’n welgestelde boer na wie die dorp Hennenman genoem is.

Op vyftienjarige leeftyd het hy na Suid-Afrika gekom met net sy bagasie en 'n klompie juweliersware. Hy het vier maande in Kaapstad vertoef en daarna na die Paarl vertrek om by ene Minnaar 'n betrekking as winkelklerk te aanvaar. In 1860 het hy besluit om na die Vrystaat te verhuis. Hier het hy 'n tyd lank op die plaas van Jan Louw in die distrik Fauresmith gewoon en dadelik begin om vee aan te skaf. Terselfdertyd het hy as skoolmeester opgetree en as vergoeding vir sy dienste het hy 'n salaris van £5 per maand en kostelose weiding vir sy vee gekry.

Toe die grenskwessie tussen die Vrystaat en Basoetoland in 1864 besleg moes word, is hy saam met die kommando van pres. Jan Brand. Kort daarna het hy in die oorlog teen die Basoeto's onder genl. Fick op kommando gegaan, en in die gevegte het hy hom so onderskei vir sy dapperheid dat hy 'n Basoetoponie by genl. Fick present gekry het by wyse van waardering. Hy was aanwesig toe Louw Wepener op Thaba Bosigo gesneuwel het.

In 1871 het hy in die huwelik getree met Alberta Elizabeth Johanna Steyn, 'n niggie van pres. M.T. Steyn. Die egpaar het hulle in die distrik Ladybrand in die Verowerde Gebied gevestig, vanwaar hulle in 1875 na Zwartpan in die distrik Kroonstad getrek het om vir goed daar te bly. Uit die huwelik is twee seuns, Piet en Manie, en 'n dogter, Albertha, gebore. Op 11 Desember 1899 het Piet en Manie in die Slag van Magersfontein gesneuwel.

Hennenman was 'n ryk boer en het veel vir liefdadigheid gedoen; hy het ook £500 aan die Hoër Meisieskool Oranje in Bloemfontein geskenk. Een van die sale van die skool is na hom genoem. Op 22 April 1921 het hy die hoeksteen van 'n nuwe gebou van die Hoër Meisieskool Oranje gelê. Die hoë agting wat Hennenman in sy omgewing geniet het, blyk uit die versoekskrif aan die destydse minister van spoorweë, waarin versoek is om die naam Ventersburgweg te verander tot Hennenman. Die minister het toegestem en hierdeur is Hennenman se naam verewig.

Petrus se seun Manie is oorleef deur sy vrou Beatrice en hul seun Manie jnr, wat egter op ouderdom 17 te sterwe kom. Petrus se dogter Albertha het met Edwin Hills van Kroonstad getrou, en die egpaar het Zwartpan uiteindelik by haar pa oorgeneem. Hul nageslag, Pieter (56) en Eddie Hills (26), het in November 2020 in 'n plaasaanval op Zwartpan omgekom.

Bron
----

* (af)  Nienaber, P.J. 1947. *Afrikaanse Biografiese Woordeboek*, deel I. Johannesburg: L. & S. Boek- en Kunssentrum.
Limbe.
**Limbe** (bekend as Victoria van 1858 tot 1982) is 'n kusstad in die Suidwes-streek van Kameroen. Met die sensus van 2005 was die bevolking 84 223.

Limbe is op 'n baai teen die agtergrond van 'n groot bergreeks geleë. Swart sandstrande maak Limbe een van twee kusdorpe wat gewild is onder Westerse toeriste. Besienswaardighede sluit die Limbe Dieretuin en Limbe Botaniese tuine in, ook die Bimbia-slawehandelsroete.

Etimologie
----------

Die stadsnaam Limbe word oor die algemeen gehou om afkomstig te wees van 'n verkeerde uitspraak van die naam van 'n Duitse ingenieur genaamd Limburgh. Mondelinge vertellings meen dat hierdie ingenieur verantwoordelik is vir die bou van 'n brug oor een van die riviere in die stad. Oor 'n periode het hierdie rivier met hierdie ingenieur geassosieer. In 1982 het 'n presidensiële besluit wat deur president Ahmadou Babatoura Ahidjo onderteken is, die stadsnaam van Victoria na Limbe verander.

Geskiedenis
-----------

Aanvanklik was Victoria en sy omgewing nie deel van die nuwe Duitse kolonie Kamerun nie en het dit onder Britse administrasie gebly.

Op 7 Mei 1886 het Groot-Brittanje en Duitsland ingestem om Victoria en sy omgewing te verruil vir Duitse regte by die Forcadosrivier in Nigerië en St. Lucia in KwaZulu-Natal, Suid-Afrika. Op 28 Maart 1887 is Victoria en sy omgewing aan die Duitse administrasie oorhandig. Terselfdertyd het die Switserse Presbiteriaanse sendelinge die land in 1887 by die Baptist Missionary Society gekoop.

Victoria het in 1915 weer Brits geword. In 1982 word Victoria herdoop tot "Limbe" deur Ahmadou Ahidjo.

Limbe is onlangs deur die Kameroense regering erken vir sy rol wat gespeel is in die handel in slawe. Die huidige terrein (Bimbia) word vir toeriste herstel, wat wil verstaan hoe slawe van ver afstande na die kusstad beweeg het.

Taal
----

Die amptelike taal van die Suidwes-provinsie is Engels, hoewel ook Frans gepraat word weens die geografiese nabyheid van die stad aan Douala, waar die amptelike taal Frans is. Die meeste van die bevolking praat Engels en Kameroense Pidgin Engels. Die moedertaal van die streek is Bakweri en 'n kleiner groep uit Wovia en Bimbia praat Bimbia of Isubu.

Sommige blomme by Limbe Botaniese Tuine
---------------------------------------

### Spesies gekweek vir bewaring

* Bixa Orellana
* Omphalocarpum procerum
* Tapeinochilos ananassa
* Etlingera elatior
* Hibiscus rosa-sinensis
* Mandevilla sanderi

Kunsfees
--------

Limbe se stadsraad organiseer 'n jaarlikse Festival of Arts and Culture. Hierdie geleentheid staan algemeen bekend as *Limbe FESTAC* en vind jaarliks sedert 2014 plaas. Aktiwiteite tydens hierdie geleentheid sluit in: karavaan vir die geleentheid, modeparade, verkiesing van juffrou *FESTAC*, uitstalling, kano-wedren, tradisionele danse, vertoon van tradisionele geregte, ens. Dit lok besoekers uit alle uithoeke van die land en selfs uit die buiteland. Kultuur uit Kameroen sowel as buurlande in Afrika word vertoon.
'n Franse plakkaat, wat in 1894 deur Jules Chéret ontwerp is, vertolk die polsende tydgees van die *Belle Époque*
Die ***Belle Époque*** of ***La Belle Époque*** [bɛlepɔk], letterlik die "Mooi Tydperk", was 'n periode in die Franse en Belgiese geskiedenis wat volgens konvensie in 1871 begin en met die Groot Oorlog in 1914 geëindig het.

Die *Belle Époque*, wat in politieke en historiese opsig grotendeels met die Franse Derde Republiek (vanaf 1870) saamval, is deur optimisme, vrede tuis en in Europa, nuwe tegnologieë en wetenskaplike ontdekkings gekenmerk. Vrede en ekonomiese welvaart het kuns en kultuur in Parys laat floreer, en talle meesterwerke in die literatuur, musiek, toneelkuns en beeldende kunste het in die tydperk ontstaan. Die elektrifisering van groot metropole soos Parys het die verskil tussen dag en nag opgehef sodat mense 'n opwindende naglewe in koffiehuise, kroeë, restaurante, teaters, maar ook bordele kon geniet. Teenoor die gruwele van die Groot Oorlog is die dekades voor 1914 retrospektief as 'n "goue tydperk" beskou, van daar die naam *Belle Époque*.

In die Verenigde State, wat ná die "Paniek van 1873" 'n periode van ekonomiese stabiliteit, grootskaalse uitbreiding van die nywerheidsektor en groeiende welvaart beleef het, word na die vergelykbare tydperk as *Gilded Age* verwys, terwyl die *Belle Époque* in die Verenigde Koninkryk met die laat Victoriaanse en die Edwardiaanse tydperk dek. Duitsland het in dieselfde periode tydens die heerskappy van keiser Wilhelm II tot die tweede belangrikste en modernste nywerheidsland ná die Verenigde State ontwikkel, terwyl Rusland onder die bewind van die tsare Alexander III en Nikolaas II 'n fase van vinnige ekonomiese groei, maar vanweë sosiale ongelykhede ook 'n tydperk van voor-rewolusionêre spanninge binnegetree het.
Die **Howiesonspoort** (soms Howisonspoort) is op die N2-pad net buite Grahamstad (Makhanda) in die rigting van Port Elizabeth (Gqeberha).

Ligging
-------

Hierdie poort is 8,8 km lank met 'n hoogtepunt op 676 m en 'n laagtepunt op 376 m bo seevlak. Op die laagste punt eindig die poort en draai die pad na Salem en Kenton-on-Sea uit die hoofpad weg. Dit het 'n gemiddelde helling van 1:29. In die pas is die Stone Crescent Hotel geleë.

Argeologie
----------

In 'n klein oorhangende rotskoepel net bo die pad is 'n argeologiese fondsterrein van beduidende belang. Eerwaarde P. Stapleton en dr. J. Hewitt van die Albanie-museum het in 1927 bewyse hier gevind van bewoning deur mense in die Steentydperk. Hierdie navorsing is met verdere opgrawings in 1965 bevestig.

Geskiedenis
-----------

In 1856 het gevangenes onder bevel van kapt. Alexander Howison van die nabygeleë Secretary’s Farm met die aanleg van die pad begin.

Lees ook
--------

* Lys van bergpasse in Suid-Afrika

Bronnelys
---------

* Logie, Bartle: Dusty Road to Long Ago. Port Elizabeth: Bluecliff, 2008. ISBN 978-0-620-42163-8
* Standard Encyclopaedia of Southern Africa, deel 5. Kaapstad: Nasou, 1972. ISBN 0-625-00321-7
Edward Bernays
**Edward Louis Bernays** (/bɜːrˈneɪz/ bur-NAYZ, Duits: [bɛʁˈnaɪs]; 22 November 1891 – 9 Maart 1995) was 'n Amerikaanse teoretikus, beskou as 'n pionier op die gebied van openbare betrekkinge en propaganda, en waarna verwys word in sy doodsberig as "die vader van openbare betrekkinge". Sy bekendste veldtogte sluit in 'n poging van 1929 om vroulike rook te bevorder deur sigarette as feministiese "*Torches of Freedom*" te bemark, en sy werk vir die United Fruit Company in die 1950's, wat verband hou met die CIA-georkestreerde omverwerping van die demokraties verkose Guatemalaanse regering in 1954. Hy het vir dosyne groot Amerikaanse korporasies gewerk, insluitend Procter & Gamble en General Electric, en vir regeringsagentskappe, politici en niewinsorganisasies.

Van sy vele boeke het *Crystallizing Public Opinion* (1923) en *Propaganda* (1928) spesiale aandag gekry as vroeë pogings om die veld van openbare betrekkinge te definieer en teoretiseer. Met verwysing na werke van skrywers soos Gustave Le Bon, Wilfred Trotter, Walter Lippmann en Sigmund Freud (sy eie dubbele oom), beskryf hy die massas as irrasioneel en onderhewig aan kudde-instink - en hy het uiteengesit hoe vaardige praktisyns skares met sielkunde en psigoanalise kan manipuleer om hulle op gewenste maniere te beheer. Bernays het later baie van hierdie idees gesintetiseer in sy naoorlogse boek, *Public Relations* (1945), wat die wetenskap uiteensit om inligting wat deur 'n organisasie aan die publiek vrygestel word, te bestuur op 'n manier wat die organisasie die meeste voordelig is. Hy doen dit deur eers 'n oorsig te gee van die geskiedenis van skakelwerk, en dan insig in die toepassing daarvan te gee.

Bernays is deur *Life* aangewys as een van die 100 mees invloedryke Amerikaners van die twintigste eeu. Hy was die onderwerp van 'n vollengte biografie deur Larry Tye getiteld *The Father of Spin* (1999) en later 'n bekroonde 2002 dokumentêr vir die BBC deur Adam Curtis getiteld *The Century of the Self*.
**2010 TK7** is die eerste Aarde-trojaan wat ontdek is; die asteroïde lê voor die Aarde in sy wentelbaan om die Son. Trojane kan die beste beskryf word as ’n voorwerp by ’n Lagrange-punt (’n stabiele ligging waar swaartekrag en middelpuntvliedende kragte mekaar balanseer) 60 grade voor of agter ’n groot wentelende liggaam, in ’n soort 1:1-verhouding van wentelperiodes. Sulke voorwerpe is vroeër ontdek in die wentelbane van Mars, Jupiter, Neptunus en die Saturnus-mane Tethis en Dione.

2010 TK7 het ’n deursnee van sowat 300 m. Sy pad wissel om die Son-Aarde se L4-punt (60 grade voor die Aarde), en beweeg elke sowat 400 jaar tussen sy naaste afstand aan die Aarde en sy naaste afstand aan die L3-punt (180 grade van die Aarde af).

Die asteroïde is in Oktober 2010 ontdek deur die NEOWISE-span sterrekundiges met behulp van Nasa se Wide-field Infrared Survey Explorer (WISE).

Eienskappe
----------

Die illustrasie wys die Aarde se Lagrange-punte (nie volgens skaal nie); die ovale om L4 en L5 wys die moontlike bane van trojane.
2010 TK7 het ’n absolute ligsterkte van sowat 20,8 magnitude. As die albedo as 0,1 aanvaar word, is die geraamde deursnee sowat 300 m. Geen spektraaldata is nog bekend om sy samestelling vas te stel nie. Die asteroïde sal ’n oppervlakswaartekrag hê van minder as ’n 20 000ste dié van die Aarde.

Toe dit ontdek is, het dit elke 365,389 dae ’n wentelbaan om die Son voltooi, in vergelyking met die Aarde se 365,256 dae. Sy langtermyn-wentelperiode sal egter met die Aarde s’n ooreenstem solank hy in sy huidige posisie bly. In sy eksentrieke wentelbaan (e = 0,191) wissel 2010 TK7 se afstand van die Son af jaarliks tussen 0,81 en 1,19 astronomiese eenhede (AE). Sy wentelvlak vorm ’n hoek van sowat 21 grade met die vlak van die sonnebaan.

Trojane bly nie reg by die Lagrange-punte nie, maar beweeg verder en nader daaraan. Dit neem 2010 TK7 altesaam 395 jaar om ’n siklus (heen en weer) te voltooi. Die pad wat die asteroïde beweeg, vorm so ’n lang ovaal dat hy hom soms amper aan die teenoorgestelde kant van die Son as die Aarde bevind. Hy kom nooit nader as 20 miljoen km van die Aarde af nie; dit is meer as 50 keer die afstand na die maan. In 2010/2011 was 2010 TK7 by sy naaste punt aan die Aarde, wat help lei het tot sy ontdekking.

Die asteroïde se wentelbaan het chaotiese eienskappe, wat langtermynvoorspellings bemoeilik. Voor 500 n.C. kon dit by die Son-Aarde se L5-punt (60 grade agter die Aarde) voorgekom het, voordat dit via L3 na L4 gespring het.
Syd Barrett
**Roger Keith "Syd" Barrett** (6 Januarie 1946 – 7 Julie 2006) was 'n Engelse sanger, liedjieskrywer en musikant wat die rockgroep Pink Floyd in 1965 gestig het. Barrett was hul oorspronklike voorsanger en primêre liedjieskrywer, wat bekend geword het vir sy wispelturig styl van psychedelia, Engels-geaksenteerde sang, en stroom-van-bewussyn skryfstyl.  As kitaarspeler was hy invloedryk vir sy vrye vormspel en vir die gebruik van dissonansie, vervorming, eggo, terugvoer en ander ateljee-effekte.

Oorspronklik opgelei as 'n skilder, was Barrett vir minder as tien jaar musikaal aktief. Met Pink Floyd het hy vier enkelsnitte opgeneem, hul debuutalbum *The Piper at the Gates of Dawn* (1967), gedeeltes van hul tweede album *A Saucerful of Secrets* (1968), en verskeie onuitgereikte liedjies. In April 1968 is Barrett uit die groep gedryf te midde van spekulasie oor geestesongesteldheid en sy oormatige gebruik van psigedeliese dwelms. Hy het 'n kort solo-loopbaan in 1969 met die enkelsnit "*Octopus*" begin en gevolg met die albums *The Madcap Laughs* (1970) en *Barrett* (1970), wat met die hulp van verskeie lede van Pink Floyd opgeneem is.

In 1972 het Barrett die musiekbedryf verlaat, uit die openbare lewe getree en sy privaatheid tot sy dood streng bewaak. Hy het aanhou skilder en hom aan tuinmaak toegewy. Pink Floyd het verskeie huldeblyke aan hom opgeneem, insluitend die 1975-liedjiesuite "*Shine On You Crazy Diamond*" en die 1979-rockopera *The Wall*. In 1988 het EMI 'n album van onuitgereikte snitte en uittreksels, *Opel*, met Barrett se goedkeuring vrygestel. In 1996 is Barrett as lid van Pink Floyd in die Rock and Roll Hall of Fame opgeneem. Hy is in 2006 aan pankreaskanker dood.
Die **Ontugwet** (Wet No. 21) van 1950 was 'n wet onder die Apartheidstelsel wat eens 'n verbod op seksuele verhoudings tussen lede van die wit rassegroep en die swart rassegroep geplaas het. Dit het die maatreëls van die vroeëre Ontugwet No. 5 van 1927 uitgebrei om seksuele verhoudings tussen blankes en lede van alle ander rassegroepe te verbied. Dit was een van die mees omstrede wette van Suid-Afrika onder Apartheid. Die wet was daarop gemik om die vermenging van rasse binne die huwelik en ander seksuele verhoudings te verhoed. 

Tussen 1950 en die herroeping van die wet in 1985 is ten minste 19 000 mense ten volle vervolg vir die oortreding van die wet, terwyl duisende meer in hegtenis geneem is sonder 'n verhoor.

Die Wet op Verbod van Gemengde Huwelike en die Ontugwet was van die eerste belangrike stukke apartheidwetgewing. Gemengde huwelike is in 1949 in Suid-Afrika verbied. Onder die vaandel van die ontugwet het die Suid-Afrikaanse Polisie gemengde paartjies wat daarvan verdink is dat hulle in 'n seksuele verhouding verkeer het, vervolg. Verdagtes se privaatheid is in die proses geskend, huise binnegedring en deure oopgestamp. Een van die eerste persone wat weens die Ontugwet veroordeel is, was 'n Kaaps-Hollandse blanke predikant; hy is betrap terwyl hy seksuele omgang met sy huisbediende in sy motorhuis gehad het. Hy het 'n opgeskorte vonnis ontvang, waarna die gemeentelede sy garage tot op die grond laat platstoot het. 

Die Ontugwet en die verbod op gemengde huwelike was van die eerste apartheidswette wat afgeskaf is, reeds in 1985 deur president P.W. Botha.
'n Reklamebord buite die skool, hoek van Reitz- en President Krugerstraat, Dalview, Brakpan.
Die **Hoërskool Stoffberg** is ’n Afrikaanse sekondêre staatskool op Brakpan aan Gauteng se Oos-Rand.

Die het op 15 Oktober 1946 as die Stoffberg Junior Hoërskool uit die Laerskool Kommando ontstaan met ’n leerdertal van 195. Dit is waarskynlik genoem na sen. Theunis Stoffberg. Dit was in die dae toe die Transvaalse Onderwysdepartement (T.O.D.) onwillig was om volwaardige hoërskole te bou om in die groot vraag na sekondêre onderwysgeriewe onder die Afrikaners aan die Witwatersrand te voorsien. Die T.O.D. het met die konsep van junior hoërskole vorendag gekom, wat net tot by st. 8 gestrek het en dit vir leerders onmoontlik gemaak het om daarna st. 9 en matriek aan ’n gewone hoërskool te voltooi en universiteitsopleiding te ontvang. Die idee was dus dat hulle ná st. 8 ’n ambag moes aanleer of gaan werk. G.D.S. van Heerden is in Januarie 1947 as die skool se tweede hoof in die plek van J.H. Meyer aangestel.

Op 31 Januarie 1947 het die indertydse administrateur van Transvaal, J.J. Pienaar, die nuwe skoolgehou ingewy. Weens ’n tekort aan klaskamers is die st. 6-leerlinge en hul onderwysers van die laerskole President Brand, Brakpan-Oos, Rand Collieries en Withok in 1947 in die Stoffberg Junior Hoërskool opgeneem en so het die leerdertal tot 401 aangegroei.

In 1950 het die eerste matrieks hul eindeksamen aan die Stoffberg-skool geskryf, maar dit het eers in Januarie 1951 ’n volwaardige hoërskool geword. Die getalle het so toegeneem dat 130 st. 6-leerlinge na die Laerskool Rand Collieries oorgeplaas moes word. Dit het gelei tot die afstigting in 1952 van die Hoër Meisieskool Stoffberg, waarheen die meisies in st. 6, 7 en 8 toe gegaan het. In die Hoër Seunskool Stoffberg het toe 537 seuns en 25 st. 9-meisies agtergebly. G.W. Mollett, wat in 1953 as hoof waargeneem het, is in 1954 as hoof van die Hoër Seunskool Stoffberg aangestel en het dié amp tot 1961 beklee.

Sy opvolger, van 1962 tot 1972, was ene mnr. Botha en daarna ene Rheeder. Toe die skool in 1975 net 459 leerders gehad het, is besluit om dit met die Brakpanse Hoër Handelskool te verenig, maar dié besluit is eers ná ’n jaar uitgevoer. In daardie jaar het E.C. van Sittert as hoof waargeneem. G. Myburgh was die waarnemende hoof in 1976 tydens die amalgamasie, toe die leerders 871 tel. Die volgende voltydse hoof was C.P. Wright van 1977 tot 1980 en daarna P.J. Aucamp tot April 1994. Sy opvolger, die huidige hoof, was J.N. Boshoff.

Die skool se prestasies op sportgebied sluit in die Direkteurstrofee vir rugby (1977), korfbal (1982) en jukskei (1980, 1981 en 1982).

Bronne
------

* (af)  Die skool se geskiedenis op sy webtuiste Geargiveer 27 Februarie 2018 op Wayback Machine. URL besoek op 11 Februarie 2018.
* (af)  Stals, prof. dr. E.L.P. (red.). 1986. *Afrikaners in die Goudstad, Deel 2. 1924–1961*. Pretoria: HAUM Opvoedkundige Uitgewery.
|  |  |
| --- | --- |
|  | Hierdie artikel bevat nie ’n bronnelys nie, wat beteken dat die inhoud nie geverifieer kan word nie. Enige bevraagtekende inligting mag dus ook mettertyd verwyder word. Help Wikipedia deur betroubare bronne tot die artikel by te voeg.
 |

Leerders by die abdy se portaal
'n Lugaansig van die abdy Stift Melk
Die **Stiftsgymnasium Melk** (volledige amptelike naam *Öffentliches Stiftsgymnasium und Oberstufenrealgymnasium der Benediktiner in Melk*) is 'n humanistiese gimnasium wat as privaat skool deur die Benediktyne-abdy van Melk in die Oostenrykse deelstaat Neder-Oostenryk bedryf word en ook in die abdy-kompleks gevestig is. Die skool geniet Oostenrykse *Öffentlichkeitsrecht* ("openbare reg"), dit wil sê sy eindsertifikate is gelykgestel aan dié van openbare skole.

In sy huidige vorm bestaan die abdy-gimnasium sedert 1707, maar dit het sy oorspronge in 'n kloosterskool wat reeds in die Middeleeue gevestig is. Die gimnasium is een van die oudste skole in die Duitse taalgebied. Danksy die beskikbaarheid van openbare vervoermiddels het die aantal koshuisleerders sedert die Tweede Wêreldoorlog bestendig afgeneem, en die meeste leerders woon tans tuis by hul gesinne. Die onderwysinstelling het sy vroeëre karakter as koshuisskool sodoende lankal kwytgeraak en is tans 'n gimnasium waar die klemtoon op onderwys in Oudgrieks en Frans gelê word, asook 'n sogenaamde *Oberstufenrealgymnasium* wat opleiding in drie kerngebiede aanbied - musiek, kunste en wiskunde met natuurwetenskappe.
*Moenie verwar word met Elbroes nie.*
Kaart van die Elboers
'n Uitsig oor Teheran met die Elboers op die agtergrond
Damavand, hoogste berg van die Elboers
Die **Elboers** (Persies: البرز, *Alborz*‎) is 'n bergreeks in Noord-Iran net suid van die Kaspiese See. Dit strek in 'n wes-oostelike rigting tussen die grens met Azerbeidjan in die noordweste tot aan die grens met Turkmenistan in die noordooste. Die hoogste bergpiek, Damavand, is met 5 610 meter bo seevlak die hoogste berg in Iran en die hele Nabye Ooste.

Die Elboers bestaan uit 'n reeks parallele bergreekse langs die suidelike oewer van die Kaspiese See. Die Elboers behoort tot 'n reeks gebergtes wat van die Armeense Hoogland in die weste oor die Elboers en die Hindoekoesj tot die Pamir in die ooste streek. Die Elboers streek oor sowat 600 km en is tussen 60 en 130 km breed. Dit behoort tot die Alpynse berggordel van Eurasië.

Die naam "Elboers" is afgelei van dié van *Harā Barazaitī*, 'n legendariese berg in die Avesta, die hoofteks van die Zoroastrisme. *Harā Barazaitī* weerkaats die Proto-Iranse \**Harā Bṛzatī*. \**Bṛzatī* is die vroulike vorm van die byvoeglike naamwoord \**bṛzant-* "hoog", die gerekonstrueerde stamvader van die moderne Ossetiese *bærzond* ("hoog", "spits"); Persies بلند *barz* ("hoog"), *berāzande* ("elegant") en *Barz/Berazandeh*; Koerdies *barz* ("hoog"); almal is verwant aan Sanskrit *Brihat* (बृहत्). *Harā* kan geïnterpreteer word as "wagter" of "beskermer", afgelei van 'n Indo-Europese wortel \**ser* "beskerm". In Middel-Persies het *Harā Barazaitī* *Harborz* geword, in moderne Persies *Alborz*, wat verwant is aan die naam van "Elbroes", die hoogste bergpiek van die Kaukasus.
**Barry Roux** (\* 21 November 1955 in Mafeking) is tot die Balie toegelaat in 1982. Sy praktyk dek kriminele versekering, Suid-Afrikaanse eiendomsreg, lugvaart, huwelik, mediese nalatigheid, algemene kontraktuele en likwidasiewerk. Hy het as advokaat opgetree in die vehoor van Oscar Pistorius.

Hy is bekend vir sy gebruik van die Engelse frase "I put it to you..." (Ek stel dit aan jou...).

Loopbaan
--------

Roux is in Mafeking gebore aan ouers wat boere was. Hy het skoolgegaan by die Laerskool Rooigrond en die Hoërskool Lichtenburg. Hy het aan die Unisa studeer en het in 1981 'n B.Juris.LLB behaal. Roux het eenkeer aan 'n onderhoudvoerder gesê: "Ek het die Wet aan Unisa gestudeer, maar dink jy dat ek aan Unisa gestudeer het omdat ek wou?". Dit was met verwysing na die feit dat sy familie nie kon bekostig om hom na 'n gesogte regsskool te stuur nie.

Roux was 'n staatsaanklaer van 1973 tot 1982 en het lesings gegee aan die Justisiekollege, die Suid-Afrikaanse regering se opleidingsinstelling vir regsamptenare. "Ek het my eerste geld verdien na matriek by die Departement van Justisie. Dit was eers toe ek my eerste bankrekening oopgemaak het," het Roux in 'n onderhoud gesê.

Hy is in 1982 tot die Pretoria-balie opgeneem.  Onder die persone namens wie hy opgetree het, is die sakemanne Dave King en Roger Kebble (vader van Brett Kebble). Hy het hulle op afsonderlike, nie-verwante aanklagte van belastingbedrog verteenwoordig.

In die 1990's het hy ook suksesvol opgetree namens Lothar Neethling, 'n apartheid-tydse polisiehoof, wat koerante (insluitend die Vrye Weekblad) gedagvaar het vir skadevergoeding oor eise dat hy gif verskaf het om gebruik te word teen anti-apartheidsaktiviste.

Roux het tandarts Casper Greeff verdedig, wie in 2001 skuldig bevind is aan die moord op sy vrou.

Persoonlike lewe
----------------

Barry Roux het 'n internasionale reputasie verwerf omdat hy 'n vreesaanjaende kruisondervraer is en 'n persoon wat blykbaar nie empatie in die hof wys nie. Manny Witz, advokaat aan die Johannesburgse balie, wat al meer as 35 jaar saam met Roux gewerk het, verwys egter na hom as 'n "baie ervare kriminele prokureur, en 'n aangename persoon. Hy is baie professioneel en bekwaam."

Roux is ook beskryf as 'n hardwerkende maar privaat persoon. Roux het in 'n onderhoud gesê: "Ek het 'n vakansiehuis. Dit is nie 'n goeie belegging nie, maar dis wonderlik."

In sy vrye tyd gaan Roux na die gimnasium of hardloop. Hy is getroud met Audrey Botha en hulle het twee kinders.

Media
-----

Roux se kruisondervragingstyl het tot baie parodieë gelei, waaronder:

* Die **Barry Roux Rap** op YouTube
* Die liedjie **Because I'm Barry** (*Want ek is Barry*) deur Brad O'Regan
* 'n Vals Twitterrekening: @BarryRouxLaw
* **Die Michelle Burger: Ekstra-gebraai**, 'n advertensieveldtog deur Nando's, met verwysing na Roux se intense kruisondervraging van die eerste getuie in die Oscar Pistorius-verhoor, Michelle Burger, wat veroorsaak het dat sy gehuil het.

Van sy frases wat gebruik was in die Pistorius-verhoor was ook geparodie, naamlik:

* "Wat as ek vir jou sê dat my hond soos 'n kat blaf?"
* "Wie sit 'n waaier op 'n balkon?"
* "Is jy **goed** of is jy **ok**?"
Abigail Keats, op 19 Desember 2009, Johannesburg, Suid-Afrika
**Abigail Keats** (gebore 11 November 1986) is 'n Suid-Afrikaanse modeontwerper.

Agtergrond
----------

Abigail Keats het Dainfern College in haar tienerjare bygewoon. Later het sy in 2007 die eerste keer aan die SA London International School of fashion voltooi en haar eerste versameling by die Audi Modeweek in 2008 bekendgestel as deel van die herfs / winter New Generation Designer-vertoning.

Hierna was haar versamelings te sien by die *Joburg Modeweek*, Audi Fashion Week en Arise Africa Fashion Week - AFI

Keats is ook uitgenooi om ten toon te stel in New York, London en Miami, en is in Suid-Afrika gekies as die 'ontwerper van die maand' deur die Elle-tydskrif en die 'ontwerper om na te kyk' in Cosmopolitan-tydskrif en 'featured ontwerper' in die lewensstyltydskrif *Ray*.

Unieke styl
-----------

Keats se eie styl word die beste beskryf as 'n gesofistikeerde tydgenoot kunsvorm wat speel met die paradoks van manlik maat, terwyl jy 'n vroulike figuur oordryf. Die fokus in al haar versamelings is ingebed in die uitoefening van 'n vrouekrag terwyl sy die skoonheid en grasie van haar wese en vorm vergroot. Haar liefde vir kuns, selfuitdrukking en skepping is die inspirasie waarop al haar werke gevorm is.

Brokkies
--------

In 2009, Mej FTV Grand Finale, het finaliste die verhoog betower en gehore verras met elegante en modieuse ontwerpe deur bekende ontwerpers soos David Tlale, Abigail Keats, Earth Child en Heni.

Keats is in Junie 2010 deur die Mail & Guardian koerant as een van die top 200 invloedryke jong Suid-Afrikaners aangewys.

Junie 2010 word Keats deur die Suid-Afrikaanse regering gekies om Suid-Afrika te verteenwoordig World Expo 2010 in Shanghai, China - 'n Groot byeenkoms van die wêreldkulture.

Galery
------

|  |  |  |
| --- | --- | --- |
| Abigail Keats Autumn/Winter 2010 | Abigail Keats Autumn/Winter 2010 | Abigail Keats Autumn/Winter 2010 |
**Big Brother** is ’n karakter en simbool in George Orwell se distopiese roman *1984*. In die verhaal is Big Brother die staatsleier, al het niemand hom nog ontmoet nie. Daar is oral foto’s van hom met die boodskap "*Big Brother is watching you*". Mense gebruik dikwels die uitdrukking "Big Brother" om te verwys na 'n regering of organisasie wat absolute mag het, geen vryheid toelaat nie, en fyn dophou wat mense doen ('n loerbroer). Die TV-reeks *Big Brother* is na die karakter genoem.

Oorsprong van die term
----------------------

Betogers in Hongkong wat Edward Snowden ondersteun.
Die boek *1984* is in 1948 geskryf. Hierin skets Orwell 'n onmenslike diktatoriale eenpartystaat wat in alle opsigte volledig deur die *Party* beheer word. Die alomteenwoordige leier van die Party word *Big Brother* genoem. Al die inwoners van die land word voortdurend met kameras dopgehou, selfs in hul huise.

Big Brother is die almagtige, onfeilbare staatshoof van *Oceania*. Hy is altyd reg en neem nooit verkeerde besluite nie. Sy ware naam is onbekend. Niemand weet eens of hy wel 'n persoon is nie. Dit is moontlik dat hy oorlede is en deur iemand anders opgevolg is, maar niemand weet regtig nie.

Die boek was 'n skerp aanklag teen kommunisme en die Sowjet-Russiese leier Stalin, wat die model voorgestaan het. Daarnaas is die boek ook 'n waarskuwing vir wat in die toekoms in nie-kommunistiese lande kan gebeur as mense hul individualisme kwytraak. Die roman het veral in 1984 wye mediadekking gekry, toe die tema nog net so aktueel, en die Koue Oorlog nog sterk aan die gang was. Sedertdien speel die term ‘*Big Brother is watching you*’ 'n rol in die debat rondom privaatheid, veral soos owerhede toesig oor hul onderdane verskerp.
**Versoeningsdag** is 'n openbare vakansiedag in Suid-Afrika wat jaarliks op 16 Desember gehou word. Die vakansiedag is vir die eerste keer in 1994 gehou, na die einde van apartheid. Die doel van die dag is om versoening en nasionale eenheid van die kulturele, taalkundige en rasverdeelde Suid-Afrika te bevorder.

Oorsprong
---------

Die Slag van Bloedrivier op 16 Desember 1838
Die datum van 16 Desember is gekies omdat hierdie dag vir beide vir die Afrikaners sowel as verskillende Afrikavolke belangrik is. 16 Desember 1838 word onthou ter herdenking van die Voortrekkers se oorwinning teen 10 000 Zoeloes tydens die Slag van Bloedrivier. Die dag was tydens apartheid as Geloftedag gevier, en party Afrikaners vier egter steeds Geloftedag.

Afrikavolke wat nie die reg gehad het om in nasionale verkiesings te stem nie, het 'n ruk na die Anglo-Boereoorlog, op 16 Desember 1910, begin om teen rassediskriminasie te protesteer.

Nadat pogings van passiewe protes en weerstand teen apartheid onsuksesvol was, het die African National Congress op 16 Desember 1961 besluit om die gewapende stryd teen die apartheidsregering op te neem. Om hierdie rede erken die Afrika-volke 16 Desember as die dag toe Umkhonto we Sizwe (MK) gestig is. Die MK het op hierdie dag hulle eerste dade van sabotasie op verskeie staatsgeboue in Johannesburg, Port Elizabeth en Durban uitgevoer.

Die huidige regering het hierdie betekenisvolle dag gekies sodat die dag 'n erkenning van rasseharmonie kan wees, waarop mense van verskillende kulture, tale en rassegroepe met mekaar kan versoen.

Sien ook
--------

* Jom Kippoer, die Joodse eweknie
**Alitalia** was die vlagdraer en nasionale lugredery van Italië en op 'n tyd die 19de grootste ter wêreld. Die lugredery se hoofkwartier was in Fiumicino, Italië en sy spilpunt was die Lughawe Leonardo da Vinci–Fiumicino naby Rome. Die naam "Alitalia" is 'n Italiaanse samevoeging van die woorde Ali (vleuels), en Italia (Italië).

Finansiële geskiedenis
----------------------

Die Italiaanse maatskappy **Alitalia-Linee Aeree Italiane S.p.A.** is op 16 September 1946 gestig en was die land se vlagdraerredery tot 12 Januarie 2009. Ná die oliekrisis van 1973 en die strawwe ekonomiese klimaat sedert 1996, het die Italiaanse regering en 'n paar ander organisasies sedert 1998 €4,9 miljard in Alitalia belê om dit operasioneel te hou. Tussen 2005 en 2009 het verskeie pogings om Alitalia oor te neem, of saam te smelt met ander rederye, misluk. Sedert 2006 kon die regering nie meer finansiële ondersteuning bied aan die sukkelende lugredery nie, omdat hul verbied was deur die Europese Unie om nuwe staatskapitaal in te spuit. In Augustus 2008 is Alitalia gelikwideer na vele jare van finansiële probleme.

"Nuwe" Alitalia
---------------

'n Geheel nuwe maatskappy *Alitalia-Compagnia Aerea Italiana SpA* (Engels: Alitalia-Italian Air Company) is toe op die been gebring deur 'n groep sakebelange. CAI het die handelsnaam, landingsregte, meeste van die vliegtuie en 'n paar ander bates tydens die likwidasie-proses van die ou **Alitalia**, en alles van **Air One** bekom, na die betaling van €427 miljoen in kontant en oorname van €625 miljoen van Alitalia se skuld op 12 Desember 2008.

Op 13 Januarie 2009 begin die "nuwe" Alitalia sake te doen. Die eienaars van *Compagnia Aerea Italiana* het 25% van die maatskappy se aandele aan Air France-KLM verkoop vir €323 miljoen. Air France-KLM verkry ook 'n opsie om bykomende aandele te koop ná 2013, onderhewig aan sekere voorwaardes.

Teen laat-2013 sou die maatskappy weer bankrotskap in die gesig staar, met die verlies van 'n groot brandstofverskaffer en 'n moontlike vliegverbod deur Italië se burgerlike lugvaartowerheid. Hierna het die lugredery se direkteure 'n €500 miljoen reddingspakket aangekondig. Die sukkelende Italiaanse lugredery was in staat om sy aandeelhouers, wat Air France-KLM insluit, en krediteure te oortuig om addisionele befondsingsmaatreëls te ondersteun, wat 'n €75 miljoen-verbintenis deur die Italiaanse staatsbeheerde poskantoor ingesluit het.

Poste Italiane se ondersteuning verkry die Italiaanse regering was deurslaggewend om Air France-KLM sover te kry om die nuwe befondsingsplan te aanvaar. Alitalia se direksie het 'n voorstel goedgekeur om €300 miljoen in nuwe kapitaal te bekom, asook 'n verdere nuwe kredietlyn van €200 miljoen, wat bekom is van 'n aandeelhouerbank.

Vloot
-----

* Alitalia Airbus A319-100Alitalia Airbus A319-100
* Alitalia Airbus A320-200 hier in die spesiale kleure van Alitalia.comAlitalia Airbus A320-200 hier in die spesiale kleure van Alitalia.com
* Alitalia Airbus A321-100 in historiese kleureAlitalia Airbus A321-100 in historiese kleure
* Alitalia Airbus A330-200Alitalia Airbus A330-200
* Alitalia Boeing 777-200ERAlitalia Boeing 777-200ER
Die LL Ori-boegskok in die Orion-newel. Die ster se wind bots teen die newelvloei.  
Hubble, 1995
’n **Boegskok** is die gebied tussen ’n magnetosfeer en ’n omringende medium. By sterre is dit gewoonlik die grens tussen hul sterwind en die interstellêre medium. In planete se magnetosfeer is die boegskok die grens waar die snelheid van die sonwind skielik afneem omdat dit die magnetopouse nader.

Die bekendste voorbeeld van ’n boegskok is die een om die Aarde, maar alle gemagnetiseerde planete het een. Die Aarde s’n is sowat 17 km dik  en is sowat 90 000 km van die Aarde af geleë.

Dekades lank is geglo die Son se sonwind vorm ’n boegskok wanneer dit teen die omringende interstellêre medium bots. Dit is in 2012 bevraagteken toe data van die Interstellar Boundary Explorer (IBEX) ontdek die Sonnestelsel beweeg stadiger deur die interstellêre medium as wat voorheen gedink is. Dit het die vermoede laat ontstaan dat daar min of geen boegskok om die Sonnestelsel is nie.

Dit kom ook algemeen voor by Herbig Haro-voorwerpe (waar strome gas uit vormende sterre gewerp word): ’n baie sterker gerigte uitvloei van gas en stof veroorsaak boegskokke wat teen optiese golflengtes sigbaar is.